Imtella' Frar 8, 2021 Rapport: Nigel Mifsud Imnedija l-ewwel minn 8 skemi maħsuba biex is-settur tal-arti ikun mgħejjun wara l-kriżi li ġabet magħha il-pandemija. L-iskema twessgħet biex aktar entitajiet u kumpaniji jkunu eliġibbli għall-fondi biex joħorġu b'ideat innovattivi fil-qasam tal-arti u l-kultura. Individwi, għaqdiet volontarji, kumpaniji reġistrati, koperattivi jew entitajiet oħra jistgħu jibbenefikaw minn skema ta' miljun u tliet mitt elf ewro biex itellgħu produzzjonijiet artistiċi. Id-direttur għall-fondi u strateġija tal-kunsill Malti għall-arti, Mary Ann Cauchi qalet li l-għan wara dan il-fond hu biex l-industrija tal-arti terġa tingħata spinta wara d-daqqa li ħadet minħabba il-pandemija. Qalet li l-iskema hi mibnija fuq tliet azzjonijiet ta' tiġdid fejn wieħed irid ifassal, jirkupra u joħloq mill-ġdid. Qalet li hemm tliet sejħet li jagħlqu f'Marzu, Ġunju u Ottubru, u spjegat li is-sejħa hi wiesa. "L-idea li jkollok serje ta' attivitajiet, eżempju festival jew programm ta' attivitajiet kulturali jew artistiċi. L-ispejjeż ikopru salarji jew parti minn salarji, training jew riċerka biex jittella dak it-tip ta' proġett jew programm." Waqt it-tnedija tal-iskema, il-Ministru għall-Kultura Josè Herrera qal li din hi waħda minn tmien skemi maħsuba biex jgħinu lis-settur tal-arti, b'valur totali ta' 6 miljun ewro. Iċ-Chairman Eżekuttiv tal-Kunsill Malti għall-Arti Albert Marshall, qal li hu importanti li l-isfida li ġabet magħha il-pandemija ddur f'opportunità għal aktar tkabbir u kreattività, partikolarment mill-aspett diġitali.